Christian H. Hansen (UFG), 2010-04-09:
Tak for det, formand.
Det er jo sådan, at partierne kommer op i rækkefølge, og jeg har sådan en fornemmelse af, at der har været valg, og derfor kommer jeg op som nummer fire.
Men i FOKUS kan vi sådan set godt støtte det her forslag.
Det ville være mærkeligt, hvis ikke vi kunne støtte det.
Jeg har nemlig tidligere været ordfører på et forslag i Folketinget, som gik ud på en gennemgribende revision af dyreværnsloven, hvor det her var et af elementerne.
Og som jeg sagde sent i går aftes, jeg tror, at den var halvtolv eller sådan noget, så har om ikke andet dannelsen af partiet FOKUS i hvert fald medført, at der virkelig sker noget på dyrevelfærdsområdet, og det er glædeligt.
Det er, som om der virkelig er kommet gang i printerne og alt muligt, for nu sprøjter det ene dyrevelfærdsforslag ud efter det andet.
Det er meget positivt.
Spørgsmålet er så, om det var sket, hvis FOKUS ikke var blevet dannet.
Det er vi så mere tvivlende over for.
Et af de elementer, som jo er kedeligt i det her forslag, er, at man ikke sådan også lægger op til den her frakendelse af retten til at have med dyr at gøre.
Jeg kan forstå, at det så kommer senere.
Man har ligesom delt det op, for så kan man præsentere et dyrevelfærdsforslag mere i stedet for at have taget det med ind her, hvor det måske havde hørt hjemme.
Der er nemlig ingen grund til at behandle et forslag om, at vi skal frakende folk retten til at have med dyr at gøre, for det kan man ifølge dyrevelfærdsloven allerede i dag.
Så der er ingen grund til at tage det op.
Nej, vi skal have ministeren til noget, og det har ministeren sådan set næsten lovet.
Jeg betragter det faktisk som et håndslag på, at det i fremtiden bliver sådan.
Det kan godt være, at ministeren lige skal tænke over det i weekenden, men når man har mishandlet et dyr, får man efterfølgende ingen straf, men man bliver simpelt hen bare frakendt retten til at have med dyr at gøre.
Han fik ikke sagt det fuldt ud, men jeg tror, at det er sådan, han tænker.
Han kan også mærke presset, fordi Socialdemokratiet var inde på det samme.
Og Socialdemokratiet rummede jo en masse partier i dag.
I virkeligheden rummede det rød blok, og det kan være, at det bliver sådan i fremtiden, at der kun er en fra rød blok heroppe og en fra blå blok, og så er der FOKUS på talerstolen.
Jeg synes, at det, der er vigtigt, er, at der bliver taget hensyn til dyrene i fremtiden, og at man bruger den lovgivning, der er, og at man især bruger den mulighed, der faktisk ligger i dag, nemlig at frakende folk retten til at have med dyr at gøre.
Vi kunne jo heller ikke forestille os en situation, hvor en familie mishandlede nogle børn, og at der så måske gik ½ år, inden sagen blev behandlet.
Så sagde man: Vi er sådan set ligeglade med, at de børn fortsat bliver i familierne og bliver mishandlet.
Det må vente, indtil det hele er overstået.
Det kunne vi jo ikke forestille os.
Derfor kan vi heller ikke som mennesker forestille os, at dyrene ikke skal fjernes øjeblikkeligt fra de familier, hvor de bliver mishandlet.
Det er der, vi skal hen i fremtiden.
Jeg synes, det lød, som om det er det, ministeren vil.
Så jeg tror, at De Konservative må finde en eller anden lille ting, de kan give til Venstre for at få det her gennemført for dyrenes skyld.